קארן טל

רקע אישי

נולדה בפאס שבמרוקו למשפחה דתית, משפחתה עלתה ארצה בשנת 1968 כשקארן הייתה בת שלוש והתמקמה בירושלים בשכונת "עיר גנים". קארן למדה בבית ספר השכונתי- חב"ד. בתיכון למדה בבית ספר לבנות "פלך". לאחר סיום התיכון בהצטיינות התגייסה קארן לצה"ל ושירתה כמורה חיילת בפרויקט נערי רפול- גבעת אולגה ובהמשך כקצינת חינוך בטכני חייל אוויר בחיפה. לדברי קארן, תקופת הצבא חשפה אותה ליכולת לחולל שינוי באנשים ולהאמין בניצחון רוח האדם. נכון ל-2017, בת זוגו של אבי, ואם לשתי בנות.

השכלה והכשרה

בעלת תואר ראשון בחינוך ולשון עברית באוניברסיטה העברית בירושלים. יועצת ארגונית בהכשרתה ובעלת תעודת הוראה.
בעלת תואר שני במנהל החינוך מטעם אוניברסיטת תל אביב.
בהמשך למדה במכון מנדל למנהיגות בירושלים (בוגרת מחזור יא), ובוגרת תוכנית מעוז למנהיגות (מחזור ג').

קריירה

בשנת 1988 החלה לעבוד קארן בבית הספר התיכון "שבח מופת". בהמשך, שמשה כסגנית מנהלת חטיבת הבניים ולאחר מכן את החטיבה העליונה. במהלך שנים אלו הייתה שותפה להקמתו של ועד הפעולה הראשון ביוזמתו של ד"ר יוסי ורדי, בעקבות הפיגוע בדולפינריום ב-2001 שגבה את חייהם של שבעה מתלמידי בית הספר. "וועד הפעולה" – פורום של אנשי עסקים, אקדמיה וביטחון הפועלים בהתנדבות על מנת להעניק רוח גבית למנהל בית הספר ולצוותו מגייסים את החברה האזרחית לקידום מטרות בית הספר.
בין השנים 2005–2011 עברה לנהל את קמפוס ביאליק-רוגוזין בדרום תל אביב- קמפוס חינוכי של שלוש עשרה שנות לימוד מגיל הגן ועד סיום התיכון. זהו מוסד חינוכי רב-לאומי ורב-תרבותי שלומדים בו ישראלים משכונות מצוקה לצד ילדי מהגרי עבודה ופליטים מאפריקה ומדרום אמריקה, עולים חדשים לצד ערבים. בסך הכול לומדים בקמפוס ילדים יוצאי ארבעים ושמונה מדינות.
במשך שש שנות כהונתה כמנהלת בית הספר עלה שיעור ההצלחה בבחינות הבגרות מ-28% ל 87%, גדל שיעור הגיוס לצה"ל ולשירות לאומי מ-26% ל-79%, ונוסד מערך התנדבותי הכולל כמאתיים מתנדבים. בתקופתה זכה בית הספר לפרס החינוך הארצי במעמד נשיא המדינה דאז שמעון פרס ושר החינוך דאז גדעון סער.
קארן טל קיבלה מוסד שעמד בפני סגירה וכמנהלת הצליחה למזג שני בתי ספר באזור מצוקה בדרום תל אביב לקמפוס מושקע שחרת על דגלו ערכים של "מצוינות, הישגיות, סולידאריות ומתן כבוד לאדם".
בשנת 2010 זכה הסרט "כבר לא זרים" (Strangers No More) של HBO בפרס האוסקר לסרטים תיעודיים קצרים. הסרט מתמקד בסיפורם של שלושה מתלמידי בית הספר ומאבקם להסתגל לחייהם החדשים בישראל. בזכות סרט זה בית הספר ככלל וקארן בפרט זכו לפרסום רב. הקרנת הבכורה בישראל (עם כתוביות בעברית) התקיימה בפסטיבל הקולנוער החברתי הרביעי באפרת. ב-25 באפריל 2011 שודר לראשונה בטלוויזיה בערוץ 2. הסרט הוקרן בפסטיבלים רבים ברחבי העולם ואף פתח את פסטיבל הסרטים היהודי בקלגרי קנדה, והוצג בפני הפרלמנט באוסטרליה במעמד שר התיירות לשעבר עוזי לנדאו.
בשנת 2010 זכתה בתואר עמית כבוד מטעם המרכז האקדמי רופין תשע"א.
בשנת 2011 זכתה בתואר דוקטור לשם כבוד מטעם אוניברסיטת בן-גוריון. 
בהמשך זכתה בפרס "צ'ארלס ברונפמן" על תרומתה החברתית לשינוי פניה של האנושות. פרס ברונפמן, שואף להביא להכרה ציבורית באנשים ש"ערכיהם היהודיים מניעים את הישגיהם ההומניטריים ומעניקים השראה לדורות הבאים".
קארן היא מייסדת ומנכ"לית תובנות בחינוך – מיזם שקם במטרה לתת רוח גבית למנהלי בתי ספר ולאפשר להם לחולל מהפך חינוכי וחברתי במרכזים החינוכיים שבניהולם. המיזם מתמקד בבתי ספר ציבוריים בפריפריה העירונית ובפריפריה הגאוגרפית של ישראל, מתוך הכרה בחשיבות פעילותם.
המיזם מסייע למנהלים לפתח תפיסה של מנהיגים ויזמים חברתיים, הפועלים למען יצירת מענה כולל לצורכי התלמידים מבחינה לימודית, רגשית וחברתית. בדרך זו הופך בית הספר לעוגן המרכזי בחיי התלמידים והקהילה הסובבת אותם ולמקום מעורר השראה. המיזם פועל תוך הקמת ועדי פעולה ויצירת שיתופי פעולה עם משרד החינוך, רשויות מקומיות, התעשייה, מערכת הביטחון, המגזר השלישי, האקדמיה ומתנדבים רבים.
באוקטובר 2017 זכתה תובנות בחינוך בתחרות היוקרתית "The Creator Awards" של WeWork העולמית בקטגוריה הגבוהה של Scale – לארגונים שכבר הוכיחו את הצלחתם ומבקשים להרחיב את פעילותם ולהעצים את השפעתם.
לצד פיתוח המיזם מרצה קארן בבית ספר לחינוך באוניברסיטת תל אביב ובפני פורומים מגוונים חברות עסקיות, קורסי מנהלים וכנסים שונים בחו"ל, חברה בפורום בינלאומי לנשים "IWF-I nternational Women Forum" המחבר בין נשים ממגזרים שונים שפועלות למען מימוש ערכים חברתיים, ויו"ר הוועדה לבחירת מורה מצטיין למדעים ומתמטיקה – קרן טראמפ.